Paradox database native .NET reader - CodeProject 12,755,602 members (36,818 online)
Last Visit: 31-Dec-99 19:00 Last Update: 22-Feb-17 22:17Refresh123 Next » Solidariteit bring hofaansoek om die Bedingingsraad vir die Metaal- en Ingenieursbedryf te red - Solidariteit WêreldSolidariteit Wêreld
Tuis › Mediaverklarings › Solidariteit bring hofaansoek om die Bedingingsraad vir die Metaal- en Ingenieursbedryf te red
Solidariteit bring hofaansoek om die Bedingingsraad vir die Metaal- en Ingenieursbedryf te red
Solidariteit het vandag hofstukke op alle belanghebbende partye beteken om die Bedingingsraad vir die Metaal- en Ingenieursbedryf (“MEIBC”) onder kuratorskap te laat plaas om dit sodoende van ondergang te probeer red.
Volgens Marius Croucamp, adjunkhoofsekretaris van Solidariteit, moes die vakbond nou ingryp om te red wat te redde is. “Die langdurige wanbestuur van die MEIBC is gekenmerk deur groot finansiële ongerymdhede, plundery en onderlinge politiekery. Dit het die MEIBC op sy knieë gedwing totdat die punt bereik is waar basiese verantwoordelikhede nie meer nagekom kan word nie.”
Solidariteit nader die arbeidshof vir ʼn bevel dat ʼn kurator/trustee met omvattende besigheidsreddingsmagte aangestel word om te poog om die MEIBC se sake reg te ruk. Volgens Croucamp is hierdie stap nie net in die belang van Solidariteit se lede nie, maar in die belang van die bedryf in die geheel. “Ordelike kollektiewe bedinging en dispuutresolusie staan sentraal tot die stabiliteit van die bedryf. Verantwoordelike rolspelers in die bedryf moet saamwerk om dit te beskerm.”
Croucamp verduidelik dat die MEIBC agterstallige skuld het wat die bedingsraad nie kan delg nie. “Weens uitstaande fooie van meer as R2 miljoen aan Tokiso het dispuutresolusie in die bedryf feitlik tot stilstand gekom. Gewone mense se dispute word eenvoudig nie aangehoor en afgehandel nie.”
Verskeie versoeke wat tot die minister van arbeid gerig is om in te gryp, het volgens Croucamp op dowe ore geval. “Die minister het eenvoudig verskeie skrywes wat die haglike toestand van die raad se finansies raad sowel as die wanbestuur daarvan uiteensit, geignoreer,” voeg Croucamp by.
Solidariteit hoop dat die kurator/trustee wat aangestel sal word die raad weer op koers sal kan kry en die verlammende greep waarin dit is, sal kan breek. “Die kurator word drie maande gegun om sake om te draai. Indien dit nie moontlik is nie, kan finale likwidasie die MEIBC gedurende 2017 in die gesig staar,” het Croucamp verduidelik.